John Neville, baron Neville (født ca. 1410, død 29. marts 1461) var en engelsk adelsmand, der kæmpede for Huset Lancaster under Rosekrigene. Han tilhørte en ældre, men fattig gren af Neville-familien i Nordengland, som tidligere var blevet gjort arveløs til fordel for en yngre gren ledet af Johns halvonkel, Richard, jarl af Salisbury. John Neville og hans brødre brugte flere år på at kæmpe med Salisbury om den anfægtede arv, og da de dynastiske krige brød ud, stod John på Huset Lancasters side, mens den yngre Neville-gren var på Huset Yorks side.